44 student tal-iskejjel tal-Knisja qed jattendu f'żewġ ċentri ġodda li nfetħu fl-Imsida u f'Raħal Ġdid flok jibqgħu d-dar fi ġranet li fihom ma jkollhomx lezzjonijiet fil-klassi. Din l-inizjattiva ttieħdet mill-Fondazzjoni għas-Servizzi Edukattivi bil-għan li ttaffi mill-uġigħ ta' ras ta' bosta ġenituri li ma riedux iħallu lil uliedhom waħidhom id-dar. Il-Kap Eżekuttiv tal-Fondazzjoni Dermot Galea spjega li dan is-servizz beda jopera f'Ottubru u jilqa' sa 300 student. Ġenituri ta' tfal li jattendu fi skejjel tal-knisja jistgħu jibagħtu lil uliedhom f'żewġ ċentri li nfetħu apposta fl-Imsida u f'Raħal Ġdid biex jilqgħu fihom lill-istudenti li m'hemmx post għalihom fil-klassi minħabba l-miżuri tal-Covid. Dan hekk kif xi skejjel tal-knisja għandhom spazju limitat u kellhom jaqsmu lil istudenti b'taħlita ta' tagħlim virtwali u fil-klassijiet, bil-konsegwenza li f'xi ġranet it-tfal ikollhom jibqgħu waħidhom id-dar. Il-Kap Eżekuttiv tal-Fondazzjoni għas-Servizzi Edukattivi , Dermot Galea qal li l-Fondazzjoni għas-Servizzi Edukattivi, l-FES, ħasbet biex tindirizza din il-problema b'dawn iċ-ċentri ġodda ta' ħarsien tat-tfal. "Ftaħna minn Ottubru żewġ ċentri ġodda b'differenza. Fejn isoltu l-klabb 3-16 jiftaħ wara l-iskola issa f'dawn iċ-ċentri illum qiegħdin f'wieħed minnhom fil-Junior College u l-ieħor ġewwa l-MCAST jiftħu mis-7 u jibqgħu sejrin sas-6 ta' filgħaxija. Dan is-servizz huwa miftuħ għall-studenti li jattendu skejjel tal-knisja li minħabba s-sitwazzjoni qiegħdin jaċċetaw tfal day in day out jew week in week out." Is-Sur Galea qal li b'dan is-servizz li qed jiġi offrut mingħajr ħlas, it-tfal qed ikomplu bit-tgħallim virtwali li jkun imħejji mill-iskola tagħhom kif ukoll b'attivtajiet oħra li jippreparaw il-playworkers tal-FES. Qal li s'issa rreġistraw 44 student, iżda ż-żewġ ċentri jifilħu sa 300 student. Saħaq li dawn iċ-ċentri huma konformi mal-protokolli ta-saħħa għall-iskejjel, bit-tfal jinżammu fil-bubbles biex jiġi limitat it-taħlit u b'hekk tonqos il-firxa tal-virus.